আজ যে রাজা উজির, কাল সে ভিক্ষা চায়, চিরদিন কাহারও সমান নাহি যায়।
এমনই অবস্থা এখন এক রাত আগেও তৃণমূল কংগ্রেসের সহ-সম্পাদক শঙ্কুদেব পণ্ডার। সোমবার সিবিআই দফতর থেকে ফেরার পরেই সব পদ খোয়াতে হয় তাঁকে। দলের শৃঙ্খলারক্ষা কমিটি বলেছে, দলের যাবতীয় দায়িত্ব থেকে অব্যহতি দেওয়া হয়েছে তাঁকে। তার পর আজ গোটা দিন বড়ই একা একা কাটাতে হল শঙ্কুকে। প্রতিদিনের সেই ব্যস্ততা নেই। আছে শুধু এক রাশ হতাশা আর ভবিষ্যৎ চিন্তা। যে চিন্তায় কোনও আলো নেই। সবটাই আঁধার। এবেলা ডট ইনের ফোন পেয়ে সেই হতাশাই ঝরে পড়ল শঙ্কুদেব পণ্ডার গলায়। বললেন, ‘‘আমার এখন কিছুই বলার নেই। কিছুই করার নেই।’’ ভবিষ্যৎ পরিকল্পনা কী? এক রাশ ক্ষোভ ফুটে উঠল গলায়— ‘‘জানি না এর পরে কী করব, কী করা উচিত।’’
সিজিও কমপ্লেক্সে সিবিআই দফতরে জিজ্ঞাসাবাদের পর দল সব পদ থেকে অপসারিত করে তাঁকে। কিন্তু দুপুরে সিবিআই দফতরে যাওয়ার আগে থেকেই ‘একা’ হয়ে যান তিনি। দলীয় দফতরে তিনি আর থাকতে পারবেন না বলে আগেই দলের পক্ষে তাঁকে মৌখিকভাবে জানানো হয়েছিল। দল যে দূরত্ব বাড়াচ্ছে, সেটা বুঝতে পেরে একরকম নীরবেই তিনি সিজিও কমপ্লেক্সে যান এবং ফেরেন। তখন থেকেই দলীয়ভাবে শঙ্কু অনুগামীদের দূরত্ব বাড়াতে বলা হয়। আর রাতে দলের তরফে বহিষ্কার ঘোষণার পর কেউই আর তাঁর সঙ্গে যোগাযোগ রাখছেন না। সাধারণ ছাত্রনেতারাও না। গতকালও যারা সকাল থেকে ‘শঙ্কু দা’-র খোঁজ করেছেন, তারাও আর দাদার মোবাইল নাম্বার ডায়াল করেননি। কে আর দল পরিত্যক্ত নেতার সঙ্গে যোগাযোগ করে নেত্রীর রোষে পরতে চায়!
রাতারাতি একা হওয়ার মতো রাতারাতিই তিনি নেতা হয়ে উঠেছিলেন। এক সময়ে ছিলেন সাধারণ সাংবাদিক। মমতা বন্দ্যোপাধ্যায় তখন সকলের কাছে ‘দিদি’ নামে পরিচিত হলেও, সাংবাদিক শঙ্কুর মুখে মমতা বন্দ্যোপাধ্যায়ের সম্বোধন ছিল ‘পিসি’। এর পরে নন্দীগ্রাম-কাণ্ডের সময় রাজনীতির সঙ্গে দূরত্ব কমতে থাকে শঙ্কুদেবের। ২০১১ সালে মমতা বন্দ্যোপাধ্যায় সরকার গঠনের পর শুরু হয় রাতারাতি উত্থানের পালা। দলে ক্ষমতা বাড়ার সঙ্গে সঙ্গে বাড়তে থাকে শঙ্কুর পাঞ্জাবির ঝুল। সবাইকে পিছনে ফেলে আচমকা রাজনীতিতে নবাগত শঙ্কু হয়ে যান তৃণমূল ছাত্র পরিষদের রাজ্য সভাপতি। এই সময়ই হাতে মাথা কাটা শুরু হয়ে যায়। শঙ্কুদেবের প্রভাব এবং প্রতিপত্তি দেখে ঈর্ষান্বিত হয়ে পড়েন তৃণমূল কংগ্রেসের প্রবীণ নেতারাও। তবে কলেজে কলেজে লাগামছাড়া নৈরাজ্যের জেরে পদ খোয়াতে হয় শঙ্কুকে। দলনেত্রীর রোষে তৃণমূল ছাত্র পরিষদের রাজ্য সভাপতি রাতারাতি হয়ে যান দলের অনেক সহ-সম্পদকের এক জন। এবার রাতারাতি সব গেল। কিছুই রইল না। দলের সঙ্গে সংস্রবই রইল না।
দলে গুরুত্ব বাড়ার সঙ্গে সঙ্গে বিভিন্ন আর্থলগ্নি সংস্থার সঙ্গেও যোগাযোগ বাড়তে শুরু করে। চাকরির আড়ালে মোটা অঙ্কের টাকা নেওয়ার অভিযোগ ওঠে তাঁর বিরুদ্ধে। আর সেটাই হল কাল।
শঙ্কু এখন একা। একেবারে একা। বিচ্ছিন্ন শঙ্কুদেব মঙ্গলবার গোটা দিনটা কাটালেন একা একা। বাইপাসের ধারে কিংবা বাগুইয়াটির ফ্ল্যাটে। দু’বার বললেন দুই ঠিকানা। কিন্তু দু’বারই এবেলা ডট ইনের সঙ্গে কথা বলার সময় হতাশার সুরটা ছিল এক। ‘‘আমি যে কী করব এখনও ভেবে উঠতে পারিনি।’’ গ্রেফতার করা হতে পারে বুঝতে পেরে সত্যিই কি দলের নেতানত্রীদের নামের তালিকা দিয়ে দিয়েছেন? ‘চুপ’ শঙ্কু কেটে দিলেন ফোনের লাইন।